ગુજરાત વિધાનસભાની 2017ની ચૂંટણી ખૂબ જ મહત્વની બની છે. નરેન્દ્ર મોદી વગરના ગુજરાતમાં ચૂંટણી જીતવી ભાજપ માટે કપરાં ચઢાણ સમાન છે. હા પીએમ મોદીએ ચૂંટણી પ્રચાર કરવા માટે કાર્યકરની જેમ મહેનત કરી છે, પણ તેઓ ભારતના બની ગયાં છે, હવે તેઓ ગુજરાતનો પોતાનો ગઢ બચાવવા માટે ચૂંટણીના મેદાનમાં ઉતર્યા, અને જોરશોરથી પ્રચાર પણ કર્યો છે. બે વખત તેઓ ગુજરાત આવી ગયા અને કોંગ્રેસે ઉઠાવેલ તમામ મુદ્દાઓનો જવાબ મોદીએ એક જ જાહેરસભામાં આપી દીધો. આ તો થઈ ચૂંટણી પ્રચારની વાત… પણ ખરેખર જોવા જઈએ તો દરેક ચૂંટણીમાં જ્ઞાતિવાદનું સમીકરણ ગોઠવાય છે. ભાજપ ભલે વિકાસની વાત કરે, વિકાસના નામે મત માગે અને કોંગ્રેસ પાટીદારોને અનામત આપવાની લાલચ આપી, નોટબંધી અને જીએસટીનો વિરોધ કરીને મત માગી રહી છે. તેમ છતાં હકીકત એવી છે કે આ ચૂંટણીમાં ભાજપ અને કોંગ્રેસે જ્ઞાતિના સમીકરણો ગોઠવ્યાં છે. ભારત દેશ આઝાદ થયા પછી આજે 70 વર્ષે પણ ભારત દેશની ચૂંટણીમાં જ્ઞાતિવાદી સમીકરણો ગોઠવાય છે. ત્યારે સવાલ એ ઉભો થાય કે કયા સુધી આ જાતિવાદ ચાલશે. કોઈપણ પક્ષ હોય… બન્નેની વિચારધારા અલગ છે, તેમ છતાં દરેક પોલિટિકલ પાર્ટીને જાતિવાદનો સહારો લેવો પડે છે. આપણે વાત કરી રહ્યા છીએ ગુજરાત વિધાનસભાની ચૂંટણીમાં ઉમેદવારો નક્કી કરવામાં ભાજપ અન કોંગ્રેસે સર્વે કરીને જાતીવાદી સમીકરણો ગોઠવ્યા છે. પટેલની વસ્તી હોય ત્યાં પટેલ ઉમેદવાર… પાછા ભાજપે પણ પટેલને ટિકીટ આપી હોય અને કોંગ્રેસે પણ પટેલને ટિકીટ આપી હોય… તેવી રીતે કોળી સમાજ, ઠાકોર, ઓબીસી, એસસી-એસટી, જૈન, બ્રાહ્મણ, ક્ષત્રિય, મુસ્લિમ વિગેરે સમુદાયની વસ્તીને આધાર પર રાખીને ટિકીટ અપાઈ છે.